ไทยออยล์ชี้น้ำมันลงยืนเหนือ100ดอลล์
ไทยออยล์ คาดราคาน้ำมันอ่อนตัวลงครึ่งหลังปีนี้ แต่ยังยืนเหนือ 100 เหรียญ ความต้องการใช้เยอะ
18 ส.ค. 2554

ไทยออยล์ คาดราคาน้ำมันอ่อนตัวลงครึ่งหลังปีนี้ แต่ยังยืนเหนือ 100 เหรียญ ความต้องการใช้เยอะ
บริษัท ไทยออยล์ (TOP) คาดการณ์ราคาน้ำมันในช่วงครึ่งปีหลังมีแนวโน้มปรับตัวลดลง แต่คาดว่าราคาน้ำมันดิบดูไบยังคงสูงกว่า 100 เหรียญสหรัฐต่อบาร์เรล ขณะที่ในช่วง 6 เดือนแรกปรับตัวสูงขึ้นเหนือ 120 เหรียญสหรัฐ
ทั้งนี้ แนวโน้มราคาน้ำมันในช่วง 2+3 เดือนข้างหน้า เฉลี่ยอยู่ที่ประมาณ 105-110 เหรียญสหรัฐ ตามแรงกดดันจากปริมาณอุปทานน้ำมันในตลาดที่เพิ่มขึ้นจากการปล่อยน้ำมันสำรองทางยุทธศาสตร์ ความกังวลต่อวิกฤตหนี้ยุโรปและเศรษฐกิจโลกที่จะขยายตัวช้าลง
“ราคาน้ำมันจะปรับตัวสูงขึ้นอีกครั้งในช่วงไตรมาส 4 จากความต้องการใช้ในช่วงฤดูหนาวที่สูงขึ้น ส่งผลให้อุปทานน้ำมันของโลกตึงตัวมากขึ้น” บริษัท ไทยออยล์ ระบุ
ขณะเดียวกัน การใช้น้ำมันของโลกมีแนวโน้มปรับตัวสูงขึ้นในช่วงครึ่งปีหลังตามการขยายตัวของเศรษฐกิจ ส่งผลให้การใช้น้ำมันของโลกในช่วงไตรมาส 3 นี้ อาจปรับเพิ่มขึ้นมาทำสถิติสูงสุดที่ระดับ 90 ล้านบาร์เรลต่อวันได้ ส่วนในช่วงไตรมาส 4 ก็จะมีการใช้น้ำมันดีเซลเพื่อทำความร้อนเพิ่มขึ้นด้วย
บริษัท ไทยออยล์ ระบุว่า กองทุนและเฮดจ์ฟันด์จะยังเข้ามาลงทุนในตลาดน้ำมันเพื่อเก็งกำไรและป้องกันความเสี่ยงจากการอ่อนค่าของเงินเหรียญสหรัฐ และอัตราเงินเฟ้อ